Respublikachilar: Navbatdagi prezident haqiqiy konservator bo'lishi kerak
AQShda prezident saylovlari yaqinlashar ekan, respublikachilar o'z nomzodlarini saralash bilan ovora. Konservativ nomzod kerak.
Konservativ respublikachilarning Vashingtonda o'tgan yillik anjumani nomzodlarga prezident Obama ustidan g’alaba qozonish haqida gapirish imkonini berdi. Poygada ikkinchi o'rinda ketayotgan sobiq senator Rik Santorum eng konservativ da'vogar sanaladi. Missuri, Minnesota va Kolorado shtatlarida kutilmaganda g’alaba qozongan Santorum fikricha pul muvaffaqiyat olib kelmaydi. "Biz mafkura va g’oyalar yordamida g’alabaga erishamiz. Barak Obama va uning xatolarini ushbu poyganing asosiy masalasiga aylantirib, yutamiz!” Pul deganda Santorum raqibi, multi-millioner Mitt Romnini nazarda tutmoqda. Reytinglar va shtatma-shtat saralash jarayonida peshqadam Romni ham o’zini konservativ tadbirkor va siyosatchi sifatida ko’rsatishga harakat qilmoqda. “Bu saylovda Amerika qalbini qozonish kerak. Xalq irodasi va erki ustun bir diyorda yashash uchun ovoz beraylik”,- deydi u. Lekin ko'plab tahlilchilar fikricha, Romni konservativ amerikaliklar ko'ngliga yo'l topishga qiynalmoqda. Romni respublikachilarga xos g'oyalarga ishonsa-da, amalda ancha liberal qarashdagi arbob ekanini isbotlagan, demokratlar bilan ko'p jihatdan hamfikr degan tanqidlar yangraydi. Virjiniya Universiteti professori Larri Sabato deydiki: “Mitt Romni yagona respublikachi nomzod bo’lishiga aksariyat ko’nservatorlarning ko’zi yetmaydi. Ular “qani, bu haqida yana bir o’ylab ko’raylik-chi” demoqda”. Sobiq spiker Nyut Gingrich va Kongress a’zosi Ron Pol ham poygani davom ettirmoqda. Odatda Amerikada saylov natijasini sodiq demokrat va respublikachilar emas, mustaqil saylovchilar belgilaydi, ya'ni partiyaga qarab emas, aynan nomzod shaxsiyati va tajribasiga qarab ovoz beradigan fuqarolar. Shunday ekan, Mitt Romni va boshqa da'vogarlar e'tiborni ko'proq shu toifaga qaratmoqda.